སྔ་རབས་པའི་སྤྲོས་བྲལ་དང་ཡིད་ལ་མི་བྱེད་པ་སོགས་ཀྱི་གསུང་སྒྲོས་དག་ཧ་ཤང་གི་ལྟ་བ་རེད་ཅེས་དགག་པ་བརྗོད་མཁན་ཡོད་མྱོང་བ་བདེན་པ་རེད།ཁྱད་པར་དུ་རྗེའི་ལྷག་མཐོང་ཆེན་མོ་དང་མཁས་གྲུབ་རྗེའི་དབུ་མའི་སྟོང་ཐུན་སྐལ་བཟང་མིག་འབྱེད་སོགས་སུ་ཧྭ་ཤང་མ་ཤང་མེད་པར་སྔ་རབས་ཀྱི་ཕྱག་རྫོགས་དབུ་གསུམ་སྟེ།མདོར་ན་ཅི་ཡང་མི་ཡིད་ལ་མི་བྱེད་པ་དང་སྤྲོས་བྲལ་ཡོད་ཚད་ལ་དགག་པ་ཤུགས་ཆེན་པོ་གནང་ཡོད།མེད་དགག་རྩལ་འདོན་གནང་བ་དང་མཉམ་དུ་ཧ་ཤང་དང་སྔ་རབས་པའི་དབུ་མའི་ལྟ་བ་ཕྱོགས་གཅིག་ཏུ་བཞག་ནས་དགག་པ་ཤུགས་ཆེ་ཤོས་གནང་མཁན་རྗེ་ཡབ་སྲས་འདི་གཉིས་རེད།ཡིན་ན་ཡང་།དེ་རྣམ་པས་ཀྱང་རྫོགས་ཆེན་གྱི་བཀའ་སྲོལ་དེ་ཧ་ཤང་གི་ལུགས་རེད་ཅེས་གཏན་ནས་གསུངས་མེད།མ་ཟད་མཁས་གྲུབ་རྗེའི་བཀའ་འབུམ་པོད་དང་པོར་བཞུགས་པའི་བཤེེས་གཉེན་སངས་རྒྱས་རིན་ཆེན་གྱི་དྲིས་ལན་དུ།རྙིང་མ་འདི་དང་པོ་ཆོས་རྒྱལ་དམ་པ་རྣམས་ཀྱིས་བེ་རོ་ཙ་ན་དང་རྨ་ཉགས་གཉིས་དགེ་སློང་མི་ལྔ་ལ་སོགས་པའི་ཚད་མའི་སྐྱེས་བུར་གྱུར་པའི་ལོ་ཙྪ་བ་རྣམས་ལ་གསེར་བྲེས་བཤར་ལ་ཡོན་ཏུ་བསྐུར་ནས་རྒྱ་གར་དུ་བརྫངས་ཏེ།རྫོགས་པ་ཆེན་པོ་ལ་སོགས་པའི་གསང་སྔགས་བླ་ན་མེད་པའི་ཆོས་རྣམས་པན་ཊི་ཏ་དང་།གྲུབ་པ་བརྙེས་པ་རྩོད་མེད་དུ་གྲགས་པ་རྣམས་ལ་ཞུས་ཤིང་བསྒྱུར།ཅེས་གསུངས་ཤིང་།འདིས་ནི་རྫོགས་པ་ཆེན་པོ་ཆོས་རྣམ་དག་ཡིན་པར་ཞལ་གྱིས་བཞེས་པ་ཙམ་མ་ཟད་འབྱུང་ཁུངས་རྒྱ་གར་ཡིན་པའང་གསལ་གསལ་བརྗེན་བརྗེན་དུ་བསྟན་པ་རེད།ད་ནི་འདི་ཡང་འགྲན་རྩོད་ལ་དགའ་བའི་རྙིང་པ་ཞིག་རེད་གསུང་ངམ།དེ་བཞིན་དུ་རྗེ་རིན་པོ་ཆེའི་བཀའ་འབུམ་དང་རྣམ་ཐར་ཚད་ལྡན་དག་ཏུ་ཡང་རྫོགས་ཆེན་ཡང་དག་ཡིན་པར་ཞལ་གྱིས་བཞེས་པའི་དཔང་པོ་མང་དུ་བཞུགས་ཏེ་འདི་ཙམ་གྱིས་ཆོག་པས་མ་དྲངས།